《赠倪永清》
清代·方峨

九峰山色高嵯峨，川原平远堆青螺。刘夏村南泗水镇，片帆我亦曾经过。

此时我年方二十，乍见老成尚羞涩。客邸惟拈诗与书，日键芸窗足不出。

少年情性好交游，一时怀刺干名流。卢文子，张洮侯，朝朝约放龙潭舟。

鲈脍莼羹罗满座，玉箫金管吹清秋。此中有人数诗伯，开言便及虬髯客。

清誉真应千古传，彩笔争夸万人敌。近来作吏来西昌，寥寥风雅推平章。

即或有人弄笔墨，譬如无腔牧笛横山庄。永清倪子来日昨，顿使洪都风雅作。

绛帐旋开徐稚亭，赤幢久树滕王阁。兴酣搦管发大呼，十三大郡都惊愕。

门外频停问字车，云中又见衔书鹤。骤然相见即相怜，须识神交已有年。

把臂发狂话宿昔，恍若置身黄浦青溪边。过我讼堂一交接，便觉胸中有冰雪。

太白刘伶共醉醒，许由巢父同高洁。即席还当赠片言，文中雄长诗中杰。

猗嗟乎！君才磊落非等伦，得君如得金千钧。他时归遇云间客，道我为官鬓似银。

作者简介：方峨，字嵋雪，一字玉岩，大兴人。康熙壬子举人，官新建知县。有《嵋雪集》。